ORDE do 25 de outubro de 2005 pola que se lle outorga a aprobación definitiva ao proxecto de modificación puntual número 6 do Plan Xeral de Ordenación Municipal, núcleo rural A Carrasqueira, do concello das Neves. (Expediente PO-03009).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/01/2006

O Concello das Neves conta con Plan Xeral de Ordenación Municipal, aprobado definitivamente con data do 13-11-1999.
A documentación remitida consta de expediente administrativo e proxecto técnico da modificación.
O obxecto da presente modificación puntual é a reclasificación de 1,30 ha de solo rústico en réxime normal (SR) en área de expansión do solo de núcleo rural tradicional consolidado (NR-1), denominado A Carrasqueira.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido con data 7-8-2003, de conformidade co disposto no artigo 85.1º da Lei 9/2002.
O Pleno do concello, o 8-11-2003, acordou a aprobación inicial, publicada en prensa e no DOG do 6-2-2004, co resultado da fase de información pública que consta no expediente tramitado e aprobado provisionalmente polo Pleno do concello o 27-3-2004. Con posterioridade, con data 8-6-2004, procedeuse a emitir informe previo á aprobación definitiva, no que se formulaban determinadas observacións que deberían ser corrixidas, e posteriormente, o conselleiro de Política Territorial, Obras Públicas e Vivenda emitiu a Orde do 14 de febreiro de 2005 pola que se suspende a aprobación definitiva desta modificación puntual nº 6. Con data do 5-7-2005 o concello remite novo proxecto técnico corrixido.
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo,
DISPOÑO:
Artigo 1º
Aprobar definitivamente o proxecto da modificación puntual nº 6 do PXOM, núcleo rural A Carrasqueira, do concello das Neves, sinalando que o límite do ámbito do núcleo na zona estremeira coa estrada CP-9006, situarase a 9,50 m do dito viario.
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de outubro de 2005.
María José Caride Estévez
Conselleira de Política Territorial,
Obras Públicas e Transportes